**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Осме посебне сједнице Народне скупштине Републике Српске,**

**одржане 27. јуна 2023. године**

Осма посебна сједница Народне скупштине Републике Српске одржана је 27. јуна 2023. године у Бањој Луци.

Предсједник Народне скупштине Републике Српске др Ненад Стевандић (у даљем тексту предсједник) отворио је Осму посебну сједницу и констатовао да постоји кворум за рад, те да су одсуство са сједнице најавили народни посланици: Мирсад Дуратовић, Милан Милаковић, Ђорђе Вучинић, Маја Драгојевић Стојић, Милан Радовић, Саша Грбић, Андреа Гајић и Жељко Дубравац.

На почетку сједнице предсједник је обавијестио присутне да ће се радити док се не исцрпи дневни ред Осме посебне сједнице Народне скупштине Републике Српске, а да ће ***дан за гласање***бити по окончању расправе о предложеној тачки дневног реда.

На основу члана 170, став 1 и члана 171 Пословника Народне скупштине Републике Српске (у даљем тексту Пословник), сједница је заказана на захтјев предсједника Републике Српске, предсједника Народне скупштине Републике Српске, предсједника Владе Републике Српске, српског члана Предсједништва БиХ из Републике Српске и народних посланика.

Посланици су усвојили

**ДНЕВНИ РЕД**

1. **Приједлог закона о непримјењивању одлука Уставног суда Босне и Херцеговине – по хитном поступку – приједлог предсједника Републике Српске, народних посланика и Владе Републике Српске**

**са** (присутно 65, гласало 59) ***57 гласова за, два против и ниједан посланик се није уздржао од гласања.***

**Ад – 1:**  **Приједлог закона о непримјењивању одлука Уставног суда Босне и Херцеговине – по хитном поступку – приједлог предсједника Републике Српске, народних посланика и Владе Републике Српске**

У име свих предлагача уводно излагање поднио је Милош Букејловић, министар правде.

У посланичкој расправи, учествовали су: Милорад Додик, предсједник Републике Српске, Игор Жунић, Вукота Говедарица, Радован Вишковић, предсједник Владе Републике Српске, Игор Црнадак, Срђан Тодоровић, Споменка Стевановић, Небојша Вукановић, Ненад Стевандић, Драган Галић, Рамиз Салкић, Жељка Цвијановић, српски члан Предсједништва БиХ из Репубилке Српске, Ранка Перић Ромић, Срђан Мазалица, Огњен Бодирога, Владо Ђајић, Драгомир Васић, Загорка Граховац, Ненад Лаловић, Славиша Марковић, Перо Ђурић, Младен Илић, Радислав Дончић и Миланко Михајилица.

Криви навод или реплику, имали су: Небојша Вукановић, Срђан Мазалица, Вукота Говедарица, Рамиз Салкић, Огњен Бодирога, Ранка Перић Ромић и Игор Црнадак.

Повреду Пословника пријавио је Небојша Вукановић.

Клуб посланика СДС поднио је амандман.

Клубови посланика СНСД, СП, ДЕМОС, УС, НПС, посланичке групе СПС и ДНС су поднијели закључке.

Клуб посланика ПДП поднио је закључак.

Закључена је расправа.

Завршну ријеч о овој тачки дневног реда дао је Милош Букејловић, министар правде.

*У* ***дану за гласање***,27. јуна 2023. године*,* своје одсуство најавили су народни посланици: Мирсад Дуратовић, Милан Милаковић, Ђорђе Вучинић, Маја Драгојевић Стојић, Милан Радовић, Саша Грбић, Андреа Гајић, Жељко Дубравац, Рамиз Салкић, Амир Хуртић, Николина Шљивић, Милутин Тасовац, Дијана Чекић, Тања Вукомановић и Небојша Дринић.

**Ад – 1: Приједлог закона о непримјењивању одлука Уставног суда Босне и Херцеговине – по хитном поступку – приједлог предсједника Републике Српске, народних посланика и Владе Републике Српске**

Амандман Клуба посланика СДС се прихвата.

**Одлука о пријевременом ступању на снагу Закона о непримјењивању одлука Уставног суда Босне и Херцеговине усвојен је са** (присутно 65, гласало 57) 5***7 гласова за, ниједним против и ниједан посланик се није уздржао од гласања.***

**Закон о непримјењивању одлука Уставног суда Босне и Херцеговине усвојен је са** (присутно 65, гласало 56) **56 *гласова за, ниједним против и ниједан посланик се није уздржао од гласања.***

**Закључци Клубови посланика СНСД, СП, ДЕМОС, УС, НПС, посланичких група СПС и ДНС:**

1. Народна скупштина Република Српска захтјева да се у оквиру 14 приоритета испостављених од стране ЕУ приоритетно и хитно треба рјешавати питање реформе Уставног суда БиХ односно одласка страних судија, и да се у оквиру те реформе усвоји закон о Уставном суду БиХ. Поред питања реформе Уставног суда БиХ приоритет треба да буде и питање затварања ОХР-а. Народна скупштина Републике Српске тражи од свих својих изабраних представника да не учествују у разговорима о рјешавању било којег од осталих приоритета ЕУ док се ова два раније наведена приоритета не ријеше.

2. Народна скупштина Републике Српске задужује Владу Републике Српске да јој поднесе Приједлог закона о допуни Кривичног законика Републике Српске, којим ће бити прописано посебно кривично дјело поступања супротно одредбама Закона о непримјењивању одлука Уставног суда Босне и Херцеговине.

3. Према институцијама и органима Републике Српске који буду поступали супротно одредбама Закона о непримјењивању одлука Уставног суда Босне и Херцеговине, Народна скупштина Републике Српске ће донијети законе или друге одговарајуће правне акте о предузимању мјера и радњи према тим институцијама и органима, укључујући и мјере њиховог укидања.

4. Овај закључак ступа на снагу наредног дана од дана објављивања у „Службеном гласнику Републике Српске“.

**усвојени су са (присутно 65, гласало 57) *50 гласова за, ниједним против и седам посланика се уздржало од гласања.***

***Закључак Клуба посланика ПДП није усвојен (присутно 65, гласало 16) 16 за, ниједан против и ниједан посланик се није уздржао од гласања.***

Предсједник је закључио Осму посебну сједницу Народне скупштине Републике Српске.

У складу са чланом 174, став 10 Пословника Народне скупштине Републике Српске саставни дио овог записника је стенограм од 128 страница, тонски и видео-запис Осме посебне сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Боран Босанчић Др Ненад Стевандић***